Proses begin om Bushiri's te laat uitlewer | Maroela Media
Proses begin om Bushiri's te laat uitlewer
Die selfverklaarde profeet Shepherd Bushiri en sy vrou, Mary. (Foto: Facebook)
Die Suid-Afrikaanse regering het bevestig dat die selfverklaarde profeet Shepherd Bushiri en sy vrou, Mary, nie aan boord van 'n vlug was waarop Malawiese pres. Lazarus Chakwera en sy afvaardiging gereis het nie.
Chakwera, wat op 'n staatsbesoek aan Suid-Afrika was, het Suid-Afrika Vrydag verlaat.
Die afgelope naweek is wyd gegis oor of die voortvlugtige Bushiri's 'n saamrygeleentheid op Chakwera se straler gekry het.
Phumla Williams, regeringswoordvoerder, het egter ontken dat die geval was.
"Ná die besoek het pres. Chakwera en sy afvaardiging van die Waterkloof-lugmagbasis in Pretoria vertrek en op die OR Tambo-lughawe geland om ander amptenare op te laai wat vroeër na Suid-Afrika gereis het om vir sy besoek voor te berei, " het sy gesê.
"Immigrasiebeamptes van die departement van binnelandse sake het die identiteite van alle passasiers nagegaan en mnr. en mev. Bushiri was nie op die vlug nie."
Williams het gesê wanneer reisigers vertrek, moet hulle by 'n immigrasiebeampte aanmeld wat onder meer seker maak die paspoort behoort aan die betrokke reisiger.
"Om te verseker dat geregtigheid geskied, het Suid-Afrika begin met 'n proses om hulle uitlewering van Malawi ingevolge die Suider-Afrikaanse Ontwikkelingsgemeenskap se Protokol oor Uitlewering, waarvan Malawi 'n ondertekenaar is, te verseker."
Williams het gesê terwyl dié proses aan die gang is, gaan wetstoepassingsowerhede voort met hul ondersoek na die verloop van gebeure.
Die Bushiri-egpaar staan saam met hulle medebeskuldigdes tereg op aanklagte van onder meer bedrog en geldwassery wat nagenoeg R102 miljoen beloop. Hulle was sowat twee weke lank in aanhouding voordat borgtog van R200 000 aan hulle toegestaan is.
Die egpaar moes onder meer hul paspoorte ingee en moes ook by die polisie aanmeld.
Bushiri, 'n omstrede miljoenêrprediker en leier van die Enlightened Christian Gathering Church, het die afgelope naweek op sosiale media aangekondig dat hy en sy vrou Suid-Afrika verlaat het omdat hulle vir hul lewe vrees. Die egpaar het boonop 'n rits eise gestel waaraan voldoen moet word voor hulle weer in 'n Suid-Afrikaanse hof sal verskyn.
Fietsryer sterf, motoris aangekeer vir 'dronkbestuur'
Hy gaan nie uitgelewer word nie want dan gaan hulle bekend maak hoe hulle die land verlaat het.
Sal graag wil weet hoe hulle uitgekom het.
Waarom het die geagte minister die woorde "banana republic" gebruik? Miskien voel hy iets diep in sy wese aan.
Snaaks dat eerbare minister "Fix bokkerall" selfs in ontkenning ons 'n piesang republiek noem. Het hy al gehoor van el Bashire. Dat hulle onosel is is hulle probleem, dat ons daarvoor betaal is ons probleem!
Iemand moes hulle gehelp het! Nou wonder ek wie mmmmm
Gaan Jan die skuld kry of apartheid ek probeer self dink pffft dis oor hulle nie borg moes kry nie duh wie ookal so slim was!